Kommer oor instandhouding by OR TamboArgieffoto (Foto: InsightPhotography/Pixabay) In minder as ŉ week nadat die DA te hore gekom het van die ineenstorting van die vlieënier-beheerkommunikasietoring en dat die rugsteunkommunikasiestelsel al vir byna ŉ jaar lank stukkend is, is nog klagtes aangemeld oor navigasie- en leidingstoerusting wat nie behoorlik in stand gehou word nie. Chris Hunsinger, die DA se skaduminister oor vervoer, sê volgens die berigte is die landingsonesensors op die aanloopbane by OR Tambo- internasionale lughawe in Johannesburg stukkend. Dit is sedert 6 Desember nog nie herstel nie. Die langdingsonesensors, ook bekend as RVR (aanloopbaan-sigafstand)-sensors, is drie stelle transmissometers wat op die landing, middelpunt en einde van die aanloopbaan geleë is. Die transmissometer bepaal hoeveel sigbaarheid daar op die aanloopbaan is. Hierdie veiligheidsmaatreëls is veral waardevol vir vliegtuie in toestande met swak sigbaarheid soos mis en reën. “Die landingsone vir aanloopbaan 3 is buite werking en daar is geen teken wanneer dit herstel gaan word nie,” sê Hunsinger. “Alhoewel ŉ internasionale lughawe soos OR Tambo minstens een spaarstel beskikbaar moet hê, is dit onwaarskynlik dat die sensors voor die einde van die jaar herstel gaan word.” Wanneer dié RVR-sensors nie beskikbaar is nie, moet vlieëniers staat maak op ŉ menslike waarnemer wat laat weet hoeveel aanloopbaanligte hulle kan sien en moet dit per hand as ŉ RVR-verslag indien. “Dit hou ŉ baie ernstige risiko in vir vlieëniers wat moet land as hulle op só verslag moet staat maak.” Die DA sal sy verslag oor die transmissometers byvoeg by sy besware oor die gebreekte kommunikasiestelsel en eis ŉ volledige tegniese verduideliking. “Die DA sal ook seker maak dat vervoerminister Fikile Mbalula aanspreeklik gehou word vir die gebrek aan instandhouding en herstelwerk aan die land se navigasie- en leidingsondersteuningstoerusting by OR Tambo-lughawe.”